ROZHODNUTIE KOMISIE
z 18. apríla 2005
o predĺžení obmedzeného uznania „RINAVE - Registro Internacional Naval, SA“
[oznámené pod číslom K(2005) 1156]
(Iba znenie v portugalskom jazyku je autentické)
(Text s významom pre EHP)
(2005/311/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/57/ES z 22. novembra 1994 o spoločných pravidlách a normách pre organizácie vykonávajúce inšpekcie a prehliadky a pre príslušné činnosti námorných úradov (1), a najmä na jej článok 4 ods. 3,
so zreteľom na listy od portugalských orgánov z 25. marca 2003 a 8. mája 2003, ktorými podľa článku 4 ods. 2 a 3 vyššie uvedenej smernice žiadali o predĺženie obmedzeného uznania „RINAVE - Registro Internacional Naval, SA“ (ďalej len „RINAVE“), na časovo neohraničené obdobie,
keďže:
(1)
Obmedzené uznanie je podľa článku 4 ods. 3 smernice 94/57/ES uznanie udelené organizáciám (klasifikačné spoločnosti) spĺňajúcim všetky iné kritériá, okrem kritérií uvedených v bodoch 2 a 3 časti prílohy s názvom „Všeobecné“, avšak ktoré sú obmedzené časovo i rozsahom, aby mohla príslušná organizácia naďalej získavať skúsenosti.
(2)
Rozhodnutím Komisie 2000/481/ES (2) bolo RINAVE na základe článku 4 ods. 3 platného pre Portugalsko uznané na obdobie troch rokov.
(3)
Komisia si overila, že RINAVE spĺňa všetky iné kritériá prílohy vyššie uvedenej smernice, okrem kritérií uvedených v bodoch 2 a 3 časti s názvom „Všeobecné“ vrátane nových ustanovení uvedených v článku 4 ods. 5.
(4)
Komisia navyše posúdením žiadosti odhalila závislosť tejto organizácie od technických predpisov inej uznanej organizácie.
(5)
V období rokov 2000-2003 bola výkonnosť RINAVE v oblasti bezpečnosti a ochrany pred znečistením tak, ako boli záznamy o nej uverejnené v rámci parížskeho memoranda o porozumení, nepretržite na najvyššom stupni.
(6)
Opatrenia ustanovené v tomto rozhodnutí sú v súlade so stanoviskom výboru stanoveným v článku 7 smernice 94/57/ES,
PRIJALA TOTO ROZHODNUTIE:
Článok 1
Obmedzené uznanie „RINAVE - Registro Internacional Naval, SA“ sa podľa článku 4 ods. 3 smernice 94/57/ES od dátumu prijatia tohto rozhodnutia predlžuje na obdobie troch rokov.
Článok 2
Účinky predĺženého uznania sú obmedzené na Portugalsko.
Článok 3
Toto rozhodnutie je určené Portugalskej republike.
V Bruseli 18. apríla 2005